আগরতলাঃ তখেনগী পুৱারীদা চহী ৫০ রোমগী মতুংদা বিশালগড় সাব ডিভিশন মখাদা লৈবা মৈতৈ খুঞ্জাও ঢাকার বাড়ীদা হন্দক চহী নুপা রাসলীলা পাঙথোক্কদৌরি।  ঙসি ডিসেম্বর ৪, ইরাই নুমিদাং চুপ্পা ঢাকার বাড়ী মৈতৈ খুলদা শক্নাইরবা নট সংকীর্তন শৈশকপা ইরোম গোবিন্দ সিংহনা রাসধারী ওইরগা রাসলীলাদা নুপানা শাবা গোপী ১৪ শরুক য়াগনি হায়রি।  হৈগ্রুজম রাজদ্বীপনা কৃষ্ণ অদুগা এম নেহানা রাধা শাদুনা রাস লীলাদা মায়থাম বিক্রম সিংহনা গোপী মকোক চিংগনি হায়রি।  সূত্রধারী অনী এন সুধন্যা অমসুং এন বিনয়।  পনবা য়াবদি চহী ৫০ রোম মমাং লৈখিদ্রবা ওজা ইরোম রুদ্র সিংহনা রাসধারী ওইরগা নিংথৌবী সিংহনা বৃন্দাসখী অদুগা মথং চৎপীনা মায়থাম নিংথৌ সিংহ য়াওনা নুপা রাসলীলা শান্নখি।  সাব ডিভিশনসিগী ধ্বজনগর অমসুং মোহনপুর সাব ডিভিশনগী সঞ্জেন লৈকাইদসু চহী কয়ারোম মমাংদা নুপা রাসলীলা হায়রিবা মফমসি নত্তনা অতৈ কদায়দসু পাঙথোকখি হায়বা পাউ লৈতে। 